Diari Oficial de la Generalitat Valenciana


Sumari del DOGV 9451, del 18-10-2022 (2022/9286)

RESOLUCIÓ de 10 d'octubre de 2022, de la directora Gerent de Ferrocarrils de la Generalitat Valenciana, per la qual es donen a conéixer les normes generals de funcionament de les borses d'ocupació temporal d'aquesta entitat.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9451

Data del DOGV
:   18-10-2022

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2022/9286


Data del document
:   10-10-2022

Organisme emissor
:   Ferrocarrils de la Generalitat Valenciana

Tipus de document
:   Resolució

Descriptors 

:   * concurs administratiu

RESOLUCIÓ de 10 d'octubre de 2022, de la directora Gerent de Ferrocarrils de la Generalitat Valenciana, per la qual es donen a conéixer les normes generals de funcionament de les borses d'ocupació temporal d'aquesta entitat. [2022/9286]  
Ferrocarrils de la Generalitat Valenciana (d'ara en avant FGV) constitueix i utilitza amb normalitat borses d'ocupació temporal com a fonts de reclutament amb les quals atendre les necessitats de contractació laboral d'aquesta naturalesa.  
Les borses d'ocupació temporal estan regulades amb caràcter general, per a FGV, en el VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, publicat per la Resolució de 27 d'abril de 2022, del conseller d'Hisenda i Model Econòmic (DOGV 9329, 02.05.2022).  
El VI Acord contempla, en el punt II.10.3 que el funcionament de les borses ha de negociar-se i incloure les bases generals de tal funcionament i el règim de crida i de penalitzacions, tot això a falta de regulació en conveni col·lectiu.  
En aquest marc, la Direcció d'FGV i la representació legal dels treballadors, atès que la normativa convencional de l'entitat no contempla previsions sobre aquest tema, han negociat unes normes generals de funcionament de les borses d'ocupació temporal de l'entitat, en reunions celebrades els dies 20 de juliol i 8 de setembre de 2022, seguint les premisses del reiterat VI Acord. Aquestes normes regiran per a les borses que es constituïsquen a partir de la publicació.  
Aquestes normes han sigut també traslladades, perquè se'n tinga coneixement i als efectes oportuns, a la Comissió de Seguiment del VI Acord.  
Així, sobre la base de tot això, resolc:  
  
Primer  
Ordenar, segons preveu el punt EF.39.0.5 del VI Acord de la Comissió de Diàleg Social del Sector Públic Instrumental de la Generalitat, relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació pública, en el sector públic instrumental de la Generalitat, la publicació en el DOGV de les normes de funcionament de les borses d'ocupació temporal d'FGV per a donar a conéixer-les als efectes oportuns, com a annex a la present resolució.  
  
Segon  
Les normes seran aplicable a les borses que, a partir d'aquesta publicació, es constituïsquen en FGV.  
Règim transitori. Per a les borses ara existents es mantindran les normes de funcionament que, estipulades en les bases dels diferents processos selectius en virtut dels quals es van establir, els eren aplicable, fins que s'extingisquen o siguen substituïdes per noves borses.  
  
La present resolució tindrà els efectes que pertoquen d'acord amb les seues característiques i naturalesa a partir de l'endemà de la publicació, i contra aquesta, que esgota la via administrativa, podrà interposar-s'hi un recurs contenciós administratiu en el termini de dos mesos, a comptar de l'endemà de la publicació; potestativament, s'hi podrà interposar un recurs de reposició en el termini d'un mes, a comptar de l'endemà de la publicació, davant l'òrgan que l'ha dictada.  
  
  
València, 10 d'octubre de 2022.- La directora gerent de Ferrocarrils de la Generalitat Valenciana: María Anaïs Menguzzato García.  
  
  
ANNEX  
Normes generals de funcionament   
de les borses d'ocupació temporal  
  
1. Ordre de crida. Les ofertes de contractació es dirigiran a les persones integrants de la borsa segons l'ordre, que estarà determinat per la puntuació obtinguda en el procés de conformació de tals borses, amb els condicionants recollits en els punts següents.  
  
2. Gestió de les crides a persones que formen part d'altres borses. Quan una persona de la borsa forme part d'altres borses d'FGV, el principi general de les crides serà que a cap persona que tinga un contracte laboral en vigor amb FGV se li n'oferirà un altre, fins i tot si és per a cobrir un lloc que s'atén amb borsa diferent de la del que estiga ocupant. Per tant, amb independència del nombre de borses en què una mateixa persona puga estar inclosa, quan estiga treballant en FGV no rebrà ofertes de contractació.  
Com a excepció a l'anterior, podran realitzar-se ofertes a persones que ja tingueren un contracte laboral en vigor amb FGV quan es referisquen a un contracte dels regulats en l'Acord de 10 de setembre de 2021 sobre contractació temporal en FGV durant períodes de formació, en els termes i condicions que tal acord estipula.  
3. Gestió de les crides, considerant que la borsa inclou diferents tipus de lloc. El règim de crides estarà condicionat per la possible existència de requisits específics diferencials per a poder exercir els uns o els altres llocs del que es poden atendre amb la borsa. Això suposarà que no es realitzaran crides a les persones mancades d'aquest requisit fins a arribar a la primera persona que per ordre de puntuació ho tinga acreditat.  
Són requisits diferencials aquells que afecten alguns tipus de llocs o especialitats però no a uns altres. Inclouen aspectes que han de posseir les persones i que s'acrediten generalment en el procés selectiu, relatius a titulació, nivell acadèmic, coneixement d'idiomes, necessitat d'uns certs permisos o llicències administratives o similars i/o aspectes relatius a habilitacions de seguretat, capacitat física, perfil competencial o formació específica impartida per FGV, requisits aquests últims que s'acrediten mitjançant la superació d'uns certs cursos, proves o avaluacions, generalment després del procés selectiu.  
  
4. Forma de les crides. Les crides per a ofertes d'ocupació temporal es realitzaran per FGV a través de mitjans que permeten deixar constància d'això. Emesa una crida i transcorregudes 12 hores sense resposta de la persona contactada, s'entendrà que s'ha produït una negativa a acceptar l'oferta.  
5. Situació de les persones de la borsa. Les persones de la borsa estaran en alguna de les següents situacions:  
a) Activa. Quan estiga treballant en FGV. Suposa que no se li oferiran contractes. En la informació que es faça pública sobre la borsa, aquesta situació se subdividirà en dues:  
i. Activa: la persona està treballant en un lloc que s'atén amb aquesta mateixa borsa.  
ii. Activa en una altra borsa: la persona està treballant en un lloc que s'atén amb una altra borsa a la qual també pertany  
b) Disponible. Quan no estiga treballant en FGV. Suposa que se li poden oferir contractes.  
c) No disponible. Quan la persona no vulga rebre ofertes, cosa que haurà de comunicar expressament, sense requerir justificació. En fer-ho indicarà el temps durant el qual no es desitja rebre ofertes, que pot ser indefinit, encara que en qualsevol cas la duració mínima d'aquesta situació serà de dos mesos.  
6. Règim de penalitzacions. La negativa no justificada a acceptar ofertes de contractació per una persona en situació de disponible serà penalitzada de la següent forma: la primera negativa no tindrà conseqüències, la segona negativa suposarà que la persona passe a l'últim lloc en la borsa i la tercera negativa suposarà l'eliminació/baixa de la persona en la borsa.  
Es considerarà que una negativa està justificada quan la persona acredite que té un contracte de treball en vigor fora d'FGV, que està exercint una activitat professional en el règim d'autònoms o si acredita l'existència d'alguna circumstància mèdica que li impedisca o desaconselle ocupar el lloc. També justificarà un rebuig el fet que el contracte oferit siga a temps parcial amb jornada inferior al 50 % de la normal d'FGV.  
La finalització unilateral voluntària pel treballador o treballadora d'un contracte en vigor amb FGV suposarà la baixa de la borsa.  
  
València, 10 d'octubre de 2022.- La directora gerent de Ferrocarrils de la Generalitat Valenciana: María Anaïs Menguzzato García.